Канлы кеше талагы тотып ФОТОга төшү - чирме, әллә балалыкмы?

	Казан медицина көллиятендә укучы студент Гөлназ Җәләлованың кеше талагы тотып төшкән фотосурәте Instagram челтәрендә пәйда булуга, ул рәсем бәхәс куерта торган темаларның берсенә әйләнде. Кыз ак халат, башлык, битлек кигән, йөзе ап-ачык таныла, ике учына каны саркып торган талак тоткан, үзе елмая.	 Рәсем астында сырхау турында мондый мәгълүмат та биргән: “Кызга 16 яшь, сигезенче каттан сикергән, авыр хәлдә. Кабыргасы сынган, башы җәрәхәтләнгән, талагы өзелгән. Ул “шизофреник”, гәүдә авырлыгы – 125 килограмм!” Интернет челтәренә әлеге сурәтне һәм язманы урнаштырганда, 20 яшьлек кыз үз өстенә кара болыт куып китергәнен бөтенләй уйлап карамаган, күрәсең. Сурәт тиз арада социаль челтәрләр буенча таралды һәм китте комментарий яудырулар... Башкортстанда туып үскән Гөлназ, укудан тыш, бер үк вакытта Республика клиник хастаханәсенең травматология үзәгендә санитар булып та эшләгән. Дөрес, моннан соң инде аны бу дәвалау оешмасына якын да җи­бәр­мәячәкләр. Яхшы укуына карамастан, көллияттән дә куарга мөмкиннәр. Менә берничә көн инде аны көллият җи­тәкчелеге эзли, аның белән психолог­лар сөйләшмәкче, ләкин кызны таба алмыйлар, ул суга төшкән кебек юкка чыккан. 
	Фәния АРСЛАНОВА	
Ватаным Татарстан

	№ 146 | 08.10.2014	


